כרטיסי מתנה (גיפט קארד) שתקפים במגוון רשתות הפכו לשי פופולרי לחג. הם נוחים ושימושיים, אלא שיש כמה נקודות שחשוב לדעת כאשר קונים כרטיס מתנה, במיוחד אם אתם חברי מועדון באחת הרשתות וחשבתם לנצל את הקנייה כדי לצבור נקודות לעצמכם, או אם אתם בעלי עסקים קטנים שמעוניינים להתקזז על המע"מ.
שימו לב שברשתות שונות תנאי המימוש של כרטיסי המתנה שונים - בחלקן ניתן לנצל גם חברות במועדון לקוחות וליהנות מכפל מבצעים, ובחלקן לא. בחלקן מי שצובר את הנקודות הוא רוכש הכרטיס ובחלקן לא. כדאי לבחור את כרטיס המתנה אחרי שקראתם את האותיות הקטנות, כדי לא להעכיר את שמחתו של מקבל המתנה וכדי למקסם את התועלת מבחינתכם.
בחלק מהרשתות, לא ניתן לצבור נקודות על רכישת כרטיס מתנה. כך למשל בכל קבוצת fox (פוקס), אם אתם חברי מועדון ויש לכם כרטיס דרים-קארד (Dream Card), לא תוכלו לצבור נקודות על רכישת הכרטיס. מי שייהנה מהנקודות על רכישת כרטיס המתנה הוא מקבל המתנה – למרות שאתם אלה שהוצאתם את הכסף. כך למעשה, אם מקבל המתנה אינו חבר מועדון – הנקודות האלה בעצם יורדות לטמיון, ואם הוא כן חבר מועדון – הוא מקבל מכם עוד מתנה. לעומת זאת, בקבוצת גולף המצב הפוך - אם אתם חברי מועדון ורוכשים כרטיס מתנה, אתם גם אלה שתצברו את הנקודות. כך גם בקסטרו, כאשר אתם רוכשים גיפט קארד, תצברו נקודות. מקבל המתנה לא יצבור נקודות בעת המימוש.
עוד בפוקס, למרות שאתם משלמים במיטב כספכם, לא תוכלו לבקש חשבונית ולהתקזז על המע"מ. מן הרשת נמסר לעניין זה כי "ברשתות רוכשים לרוב לקוחות פרטיים. לקוחות שרוצים יכולים לבקש חשבונית מס, כמו כן החברה מפעילה מחלקה עסקית אשר מעניקה שירותים למגזר העסקי וניתן לפנות אליה".
גם כאשר מובטח לכם שכרטיס המתנה מאפשר ליהנות מכפל מבצעים והנחות, לפעמים יש אותיות קטנות - ולעתים קרובות הוא לא מאפשר ליהנות מהטבות מועדון הלקוחות בעת המימוש. כך למשל כתוב בתקנון מועדון Dream Card של פוקס. עם זאת, מן הרשת נמסר שניתן ליהנות מכרטיס הגיפטקארד גם במבצעים והנחות. בשורה התחתונה, מומלץ לברר זאת היטב בעת הקנייה.